Document ID: 31986R0331

*****
ΚΑΝΟΝΙΣΜΟΣ (ΕΟΚ) αριθ. 331/86 ΤΗΣ ΕΠΙΤΡΟΠΗΣ
της 13ης Φεβρουαρίου 1986
για την καθιέρωση προσωρινής παρέκκλισης από το κοινοτικό καθεστώς τιμών αναγωγής για τα προϊόντα αλιείας που εισάγονται στην Πορτογαλία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 378,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 21 παράγραφος 3,
Εκτιμώντας:
ότι το άρθρο 21 παράγραφος 3 του κανονισμού (ΕΟΚ) αριθ. 3796/81 εισάγει την υποχρέωση των κρατών μελών να ανακοινώνουν τακτικά στην Επιτροπή τις τιμές «ελεύθερο στα σύνορα» των προϊόντων που εισάγονται στο έδαφός τους· ότι οι λεπτομέρειες σχετικά με τον τρόπο με τον οποίο πραγματοποιούνται οι ανακοινώσεις αυτές διευκρινίζονται στον κανονισμό (ΕΟΚ) αριθ. 3191/82 της Επιτροπής της 29ης Νοεμβρίου 1982 περί καθορισμού των λεπτομερειών εφαρμογής του καθεστώτος των τιμών αναγωγής στον τομέα των προϊόντων αλιείας (2)·
ότι, σύμφωνα με το άρθρο 378 παράγραφος 1 της πράξης προσχώρησης και κατά παρέκκλιση από το άρθρο 21 παράγραφος 3 τρίτο εδάφιο του κανονισμού (ΕΟΚ) αριθ. 3796/81, η Πορτογαλία έχει το δικαίωμα να ανακοινώνει στην Επιτροπή, κατά τη διάρκεια περιόδου που λήγει στις 31 Δεκεμβρίου 1988, λιγότερο λεπτομερείς πληροφορίες από εκείνες που προβλέπονται στον κανονισμό (ΕΟΚ) αριθ. 3191/82 και σε περιόδους που πρέπει να προσδιορισθούν σύμφωνα με τη διαδικασία του άρθρου 33 του κανονισμού (ΕΟΚ) αριθ. 3796/81· ότι, κατά συνέπεια, είναι σκόπιμο να προσδιορισθεί η εν λόγω περιεκτικότητα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 2 του κανονισμού (ΕΟΚ) αριθ. 3191/82, η ανακοίνωση των τιμών «ελεύθερο στα σύνορα», από την Πορτογαλία μπορεί να πραγματοποιείται στο τέλος κάθε εβδομάδος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 1986.

Labels: 2
3
18
6